|  |
| --- |
| **Mat. 6:11****“Ons Vader wat in die hemel is,** **gee ons vandag ons daaglikse brood...”***Andries Burger, Pinetown Gemeente, 3 Desember 2023* |

*Sing:* *Lied 458:2,3; Ps. 146:1,4,5(C); Lied 5191-4; Lied 267:3; Sb. 17-1:1,5,6; “Vrede”*

**<< Lees Mat. 6:7-14 >>**

Gelowiges ontvang die allerwonderlikste genade om direk met die Allerheilige, Almagtige, God self te praat.

Sonder enige tussengangers wat ŉ goeie woordjie vir ons moet inkry.

(Dit sou Christus se volkome versoening verloën.)

Elkeen wat in Christus glo praat direk met God, net soos wat Jesus as Seun van God op aarde self gedoen het.

Ons kan dit doen, en God roep ons op om dit wel te doen

omdat Hy elkeen wat in Christus glo as kinders aangeneem het.

Daarom leer Jesus ons om ons gebede te rig tot God die Vader –

*“Ons Vader wat in die hemel is...”*

Dit bevestig die intieme verhouding wat Hy met ons koester, en wat ons ook met Hom kan en moet hê.

Dit vul ons met dankbaarheid dat ons reeds verlos en met Hom versoen is tot ŉ ewige, heerlike, saligheid by Hom;

en dit wek in ons die vertroue en verwagting dat Hy met liefde luister, en graag luister wanneer ons met Hom praat.

Maar alle gebede moet aanbidding wees.

Jy onthou seker nou al dat aanbidding is om jouself en alles wat jy is en wat jy het – jou goed en jou geld, jou werk en jou ontspanning, jou kommer en jou verwagting – om álles voor God neer te lê in ŉ offer aan Hom.

Gebed is om aanbidding in woorde uit te druk – soms net in jou gedagtes, maar baie keer ook in woorde.

Gebede wat God nie verheerlik nie is nie aanbidding nie, dit is ŉ gruwel,

selfs die mooiste woorde is dan ŉ ydele gebruik van sy Naam, dan dit is sonde.

Dit is baie duidelik in die gebed wat Jesus ons leer – hierdie gebed, en al ons gebede moet altyd die meeste fokus op God.

*“Laat U Naam geheilig word...”*

Dit moet ons grootste begeerte wees... dat God geëer en verheerlik sal word.

Nie net deur die gebed self nie, maar deur alles en almal in die lewe, in die ganse skepping van ewigheid tot ewigheid.

En natuurlik die manier waarop God ons gebede verhoor – doen wat U die meeste sal eer en verheerlik Here...

*“Laat U koninkryk kom... laat U wil geskied...”*

Laat U heerskappy al meer effek in my lewe kry deur my gehoorsaamheid aan U wil, en netso in die kerk en die samelewing...

Laat u koninkryk ook finaal kom in alle glorie wanneer U al U vyande sal verdelg

en die verganklike skepping sal nuut maak sodat al u kinders vir ewig saam met U salig en in volmaakte harmonie en heerlikheid sal lewe.

Eers dan leer Jesus dat die gebed ook gaan oor wat ons nodig het.

In die “Ons Vader” gebed leer Hy waarvoor ons moet bid en daardeur leer Hy ook wat ons eintlik nodig het –

ons het fisiese behoeftes om te kan lewe,

ons het geestelike behoeftes om in vrede en harmonie te kan lewe, en

ons het geestelike beskerming nodig om veilig by Hom te wees en te bly.

Vandag fokus ons op ons fisiese lewensbehoeftes, *“Gee ons vandag ons daaglikse brood;”* en in die volgende weke op die ander twee (DV).

Sing Lied 267 v. 3

Gee ons, o Heer, ons daagliks brood;

bewaar ons van gebrek en nood.

Bewys aan ons barmhartigheid

en skeld ons, Heer, ons skuld tog kwyt

soos wat U ook van ons vereis

om só u liefde te bewys.

*“Ons Vader wat in die hemel is... Gee ons vandag ons daaglikse brood.”*

Soos met elkeen van die ander bedes kan mens dae lank net oor hierdie een praat, maar ek wil nou net by vier vrae uitkom –

Wat vra ons? Hoeveel vra ons? Hoekom vra ons? Wanneer vra ons?

1) Wat vra ons?

Ons vra brood – dit is tog wat daar staan. Ons het kos nodig om van te lewe en dit is wat ons vra.

Mens sou dit heeltemal kon vergeestelik, soos party mense reken dat ons hier

eintlik vra na Christus wat self gesê het dat Hy die ware brood van die lewe is (Joh. 6:51), en dat

mens nie van brood alleen lewe nie maar van elke woord van God (Mat. 4:4).

Maar soos wat God nie net ons gees van die verderf red nie, maar ook ons liggaam eendag in verheerliking sal laat opstaan,

netso sorg Hy in hierdie lewe nie net vir ons gees nie, maar ook vir ons liggame. En dit is waarop hierdie bede fokus.

Maar dit gaan ook nie net oor kos nie, ons vra in hierdie bede na al ons liggaamlike behoeftes.

 Soos ons vra vir kos om te eet, so vra ons vir water om te drink, en klere om te dra...

Ons vra vir die gawes om kos te kan voorsien – ŉ werk met inkomste, en skole en universiteite om ons vir werk voor te berei, ŉ ekonomie waarin daar werk is, en infrastruktuur en logistiek en paaie met brûe...

Ons vra vir gesondheid en al die gawes wat ons nodig het om dit te bevorder en te om siektes en kwale en beserings te herstel soos dokters en hospitale en medikasie...

Ons vra vir veiligheid teen gevare en beskerming teen rampe en padongelukke en geweld en skelms...

 en so sou ons verder kon gaan...

 Ons vra alles wat ons nodig het vir ons fisiese liggaamlike lewe...

2a) En hoeveel vra ons?

Laat ek eers opmerk dat ons nie alles wat ons nodig het in lange lyste voor God hoef te bring nie.

Jesus waarsku eintlik daarteen – moenie met ŉ stortvloed van woorde bid soos die heidene dit doen voor hulle stom, dowe, en blinde, afgode nie.

Ons hoef nie baie woorde te gebruik nie want ons Vader weet wat ons nodig het nog voordat ons vra (v. 7-8)

Nou moet mens oppas om nie ŉ onnodige reël hiervan te maak nie –

in Fil. 4:6-7 leer ons dat ons al ons begeertes in danksegging aan God bekend moet maak,

maar ons moet tog oppas om nie die balans te verloor wat Jesus in die Ons Vader leer nie.

En ons moet oppas dat ons fisiese behoeftes in hierdie lewe die enigste hoofpunt van ons gebede is nie, want dit is ook nie die belangrikste in ons lewens nie.

Die heidene kwel hulle oor hierdie dinge sê Jesus in Mat. 6:31-34 maar dit pas nie by gelowiges nie.

Ons moet eers en meer fokus op koninkryk van God en dan sal ons Vader al die fisiese dinge wat ons nodig het vir ons byvoeg – Hy weet goed wat ons regtig nodig het.

2b) Maar kom ons vra nog verder – hoeveel vra ons?

Net soveel as wat ons daagliks nodig het, soos wat ŉ soldaat net sy daaglikse rantsoen ontvang. Wat ons môre nodig het, sal ons môre vra.

Dit beteken nie dat ons nie vooruit moet beplan en voorsiening moet maak nie.

Dieselfde Woord van God leer ons in Spreuke 6:6-8 dat ons nie lui moet wees nie maar by die miere moet leer wat in die somer kos bymekaarmaak, wat in die oestyd kos wegsit vir die winter wat kom, vir die tyd totdat daar weer ŉ oes kan wees.

Om vir “daaglikse” brood te vra beteken dat ons net vra wat nodig is,

en nie in gierigheid nog meer-en-meer wil hê soos daardie ryk man wat so op sy skure vol koring gefokus dat Hy sy ewige lewe in Christus gemis het nie (Mar. 10).

Jesus waarsku dan dat dit moeilik is vir ŉ ryk man om in die hemel te kom (Mat. 19:23) want rykes loop gevaar om meer op hulle rykdom te vertrou as op God.

 Vra net wat jy nodig het...

Soos Agur se gebed wat ons in Spreuke 30:7-8 lees, hy bid sat God hom nie armoede of rykdom sal gee nie, maar dat God hom net die brood wat vir hom bestem is sal laat geniet.

En as God meer gee as wat jy nodig het?

Wees dan baie dankbaar, en versigtig want God sal rekenskap daarvan vra.

Let baie mooi op dat ons nie vra gee “my” brood nie, maar gee “ons” brood.

God gee baie keer die “ons” se brood vir jou sodat jy dit met die res van die “ons” moet deel as sy verhoring van hulle gebed.

3) Dit bring ons by die vraag waarom Jesus ons leer om God vir ons fisiese behoeftes te vra.

Omdat Hy ons Vader is, en dit is wat ŉ goeie Vader doen – Hy sorg vir sy kinders.

Hy was nie altyd ons Vader nie, en Hy is nie almal se Vader nie.

Soos alle mense was ons ook kinders van die duiwel (1 Joh. 3:10),

maar deur die Heilige Gees het Hy ons ŉ nuwe lewe gegee deur geloof in Jesus Christus, en

omdat ons in Christus glo het Hy ons as kinders aangeneem (Joh. 1:12).

Dit roep ons op om nou te lewe soos sy kinders,

maar dit bring ook die genade dat Hy ons versorg.

Daarom vra ons Hom, want Hy wil dat ons vra en Hy wil ons versorg

 – omdat ons sy kinders is deur geloof in Jesus Christus.

Ons vra Hom omdat alle versorging van Hom af kom.

Die wat ŉ tekort het, die wat genoeg het en die wat heeltemal te veel het bly almal vra na God se versorging want dit kom net van Hom af.

Hy sorg ook vir die ongelowiges, maar hulle gee Hom nie die erkenning daarvoor nie, hulle aanbid Hom nie daarvoor en daarmee nie. En hulle hou nie rekenskap daarmee dat Hy dit eensklaps kan wegvat nie.

Maar God se kinders weet, en erken dat dit ons Vader is wat ons versorg.

Nou is daar mense wat dit moedswillig en in luiheid verkeerd verstaan asof jy niks hoef te doen as om te vra en dan bakhand kan wag nie.

Nee, ons leer in Spr. 6 dat die luiaard by die miere moet gaan leer,

 en in 2 Tes. 3:10 lees ons uitdruklik, dat

 “*as iemand nie wil werk nie, moet hy ook nie eet nie.”*

God se kinders woel en werskaf met die gawes en talente wat Hy gee, maar ons verwag die versorging van Hom af.

Altyd?

Ek wil elkeen wat nood is vra om Hom te dien soos wat Hy in sy Woord vir ons leer.

Soek eers sy koninkryk – laat daar geen twyfel wees oor waar jou prioriteite en jou fokus lê nie, soek Hom in sy Woord, wees ywerig in jou deelname in die gemeente,

 en vra Hom dan opreg en bly Hom vertrou ...

 en kyk of Hy nie sal gee nie?

Dalk nie soveel as wat ander het nie, dalk nie soveel as wat jy graag sou wou hê nie, maar soveel as wat jy vir ŉ daaglikse rantsoen nodig het.

Ek weet nie wat en hoe God uitkoms sal gee nie,

maar is Ps. 84:11 nie vandag net so waar as toe God die Koragiete se koorleier geïnspireer het om dit te skryf nie,

11*Die Here God is ons krag en ons beskerming, die Here gee genade en eer, Hy weerhou die goeie nie van dié wat reg lewe nie.* Is God se woorde wat Dawid in Ps. 37:25 gedig het nie nog steeds waar nie?

*25Ek was jonk en ek het oud geword, maar nooit het ek 'n regverdige verlate gesien of dat sy nageslag brood soek nie.*

 Soek God en sy koninkryk, werk hard en bid met vertroue –

 “Ons Vader, gee ons vandag ons daaglikse brood...”

4) Wanneer vra ons?

Vandag, en elke dag soos wat een na die ander se beurt kom om “vandag” te word en te wees...

Ons gebed is ŉ daaglikse, kontinue erkenning dat dit nie ons self of enigiemand anders is nie, dit is en bly alleen maar net Ons Vader wat ons versorg,

Ons gebed bely ons aanhoudende afhanklikheid van sy genade versorgin, en

 dit is ons daaglikse dankbaarheid vir wat Hy gee en

 ons geloofsvertroue in wat Hy gee en sal bly gee.

Soos wat Hy sy volk in die woestyn geleer het met die manna waarvan hulle elke dag net genoeg kon optel vir daardie dag en alles wat hulle ekstra opgetel het, gevrot het (Ex. 16:4-5,20) .

Waarom kon hulle nie meer optel as net vir daardie dag nie?

Omdat hulle moer leer om Hom te vertrou dat Hy die volgende dag weer sou gee.

 Om elke dag net vir daardie “vandag” te vra, leer ons om te vertrou...

 Hoeveel dae se kos vra ŉ baba wat huil? Só moet ons Hom vertrou...

Kom ons vat saam...

Die belangrikste van hierdie bede wat ons baie maklik miskyk, is dat ons gebed vir ons fisiese behoeftes en versorging in hierdie lewe nie die belangrikste saak in ons gebede behoort te wees nie. Die belangrikste is altyd God se verheerliking en sy wil.

Dit is hartseer opvallend dat baie van ons gebede eintlik net gaan oor ons lewens, soos ŉ inkopie lysie van wat God alles vir ons moet doen.

Ons sit darem ŉ paar frases by om ons gebede fatsoenlik te maak,

maar dit klink soms meer uit gewoonte sonder om die inhoud daarvan te besef –

so terloops wil mens amper sê, “nie uit verdienste nie”, “vergewe ons”, “laat u wil geskied”...

 maar gee asseblief ag op my lysie, Here.

 So ŉ gebed is nie aanbidding nie!

Maar Jesus leer ook baie duidelik dat ons gebed vir daaglikse brood nie onbelangrik is nie –

dit is so belangrik dat Jesus dit duidelik deel maak van hierdie model gebed en daarom van al ons gebede.

 Ons liggame is netso belangrik vir God as ons gees –

 Hy het al twee gemaak, en Hy red al twee om ewig in heerlikheid by Hom te wees.

 Daarom versorg Hy al twee in hierdie lewe reeds.

En wanneer ons dan vra vir ons versorging, dan hoef dit nie lang lyste met baie woorde te wees nie.

In Christus is God ons Vader en Hy weet wat ons nodig het nog voordat ons vra.

Maar ons vra wel, omdat Hy ons leer om te vra en omdat dit Hom as versorger eer.

Ons vra om ons totale afhanklikheid van sy versorging te erken en

om Hom daarvoor te dank en te verheerlik.

Ons vra en verwag in matigheid deur net genoeg te vra soos wat ons regtig nodig het, en net vir vandag....

want môre vra en verwag ons weer – nie rykdom of armoede nie,

 maar wat God se wil ook al vir ons sal wees.

En ons vra in vrygewigheid omdat God al “ons” brood baie keer vir ŉ paar gee om weer verder vir mekaar te gee sodat almal van “ons” ontvang...

Soos Paulus die daaglikse optel van manna toepas op ons versorging van mekaar – dat die wat baie het nie te veel gehad het nie, en die wat te min gehad het nie te min nie... (2 Kor.8:15)

Ons bid, *“Ons Vader wat in die Hemel is ... gee ons vandag ons daaglikse brood...”*

En dan werk en woel ons in vertrou en in vrede oor wat Hy vir ons bestem...

Maar ons soek allereers die koninkryk van God ...

Amen